Marli van Breda terug by skoolMarli van Breda. Foto: Facebook Marli van Breda (16), een van die oorlewendes van die Stellenbosch-bylaanval, het teruggekeer skool toe. Ben Rootman, die familie se woordvoerder, het Maandag aan Maroela Media bevestig dat Marli nou weer heeltyds by Somerset Kollege ingeskakel het. Dit kom nadat sy vir ’n tydperk net haar vriende vir kort tye by die skool besoek het. “Die hele ding vorm deel van die sosialiseringsproses om haar in die samelewing te integreer,” het Rootman gesê. “Dit is verblydend om te sien hoe goed sy herstel het en hoe sy stappe neem om haar lewe weer bymekaar te kry en net weer ŉ normale 16-jarige te wees. Dit herstelproses sal nog ŉ hele ruk neem, maar Marli is baie positief en dit gaan baie goed met haar.” Die Van Breda-gesin is einde Januarie in hul huis op die De Zalze-landgoed buite Stellenbosch aangeval. Martin van Breda (55), sy vrou, Theresa (54), en hul seun Rudi (22) het aan hul beserings beswyk. Marli is ernstig beseer in die aanval en haar broer Henri (20) het ligte beserings opgedoen. Die polisie swyg egter steeds oor die ondersoek na die bylmoorde en wil steeds geen nuwe inligting bekendmaak nie. Konst. Noloyiso Rwexana, polisiewoordvoerder, het Maandagoggend gesê daar is geen nuwe verwikkelinge nie en die ondersoek gaan steeds voort. Velekhaya Mgobhozi, woordvoerder van die NVG, kon nie Maandag vir kommentaar bereik word nie.